মেমে ওর প্রেমে পাগল হয়ে যায়। ঘুম ও ক্ষিদে নষ্ট হয় তার, আর সে ডুবে যায় নিঃসঙ্গতার এতই গভীরে যে এমনকি বাবাও হয়ে ওঠে এক উৎপাত বিশেষ। ফের্নান্দাকে ধোঁকা দেবার জন্য মিথ্যে কাজের জটিল এক জাল তৈরি করে সে, বান্ধবীদের আর দেখতে যায় না, আর সমস্ত গতানুগতিকতার বেড়া ডিঙ্গিয়ে মাউরিসিও বাবিলনিয়ার সঙ্গে দেখা করে যে কোন সময়, যে কোন জায়গায়। প্রথম প্রথম ওর রুক্ষতা তাকে বিরক্ত করত। প্রথমবার যখন গ্যারেজের পিছন দিককার দূর্বা ঘাসেভরা মরুভূমিতে নির্জনে মিলিত হয় তখনও তাকে দয়ামায়াহীনভাবে টানতে টানতে এমন এক জান্তব অবস্থায় নিয়ে আসে যে তাকে করে ফেলে বিধ্বস্ত। মেমে কয়েকদিন দেরী করে বুঝতে পারে যে এটাও এক ধরনের কোমলতা আর তখন অস্থির হয়ে ওঠে সে, ক্ষার দিয়ে তেল পরিষ্কার করার গন্ধের নিঃশ্বাসে ধাক্কা খাওয়ার উৎকন্ঠায় পাগল হয়ে বাঁচে শুধুমাত্র ওরই জন্য। আমারান্তা মৃত্যুর কিছুদিন আগে পাগলামির ভিতরেও এক প্রকৃতিস্থতার জায়গায় প্রবেশ করলে ভয়ে কাঁপে ভবিষ্যতের অনিশ্চয়তার সামনে। তখনই তার কানে আসে তাস দেখে ভবিষ্যত বলে দিতে পারে এমন এক রমনীর কথা আর গোপনে দেখা করতে যায়তার সঙ্গে। সে ছিলো পিলারতেরোনেরা। ভিতরে ঢুকতে দেখেই মেমের গোপনীয়তার কারন বুঝতে পারে সে । “বসো “ – ওকে বলে “এক বুয়েন্দিয়ার ভবিষ্যত বুঝতে আমাকে তাস দেখতে হবে না” । মেমে জানতোও না আর তার কাছে সবসময় অজানা থেকে যাবে যে এই শতবর্ষী ভবিষ্যত বক্তা হচ্ছে তার পরদাদী। সে যখন কঠোর বাস্তবতারসঙ্গে উম্মোচন করে যে প্রেমের উৎকন্ঠা মোচন একমাত্র বিছানাতেই ঘটে, বিশ্রামে নয় মেমের তখন তা বিশ্বাস করতে বাঁধে। মাউরিসিও ব্যাবিলনিয়া যদিও একইমত পোষন করতো তবুও মেমে তাতে বিশ্বাস করে না, কারন ভিতরে ভিতরে তখনো তার কাছে ওটা ছিলো এক মেকানিকের ভুল বিচারবুদ্ধির ফল। তখন সে ভাবতো এক ধরনের ভালোবাসা অন্য ধরনের ভালোবাসাকে পরাজিত করতো কারন পুরুষদের ভালোবাসার প্রকৃতিই হচ্ছে একবার খিদে মিটে গেলে সেই ক্ষুধারঅস্তিত্বঅস্বীকার করা। পিলার তেরোনেরা শুধু যে সেই ভুল ভেঙ্গে দেয় তাই নয় ওদেরকে সাধে সেই ক্যানভাসের বিছানাটা যেখানে তার পেটে এসেছিলো মেমের দাদা আরকাদিও আর পরে সে ধারন করেছিলো আউরেলিয়ানো হোসেকে। পরে ওকে শেখায় শর্ষের পুলটিস থেকে বাষ্প বানিয়ে কিভাবে অনাকাঙ্ক্ষিত গর্ভধারন এড়ানো যায়, আর দেয় এক পানীয় বানানোর প্রনালী যা দিয়ে সমস্যার সময় “এমনকী বিবেকের অনুশোচনা পর্যন্ত দূর করে দেয়” । এই সাক্ষাতের সময়ে মেমের ভিতর অনুপ্রবেশ করে সেই সাহস যেটা নাকি সে অনুভব করেছিলো মাতাল হবার বিকালটাতে। অবশ্য আমারান্তার মৃত্যু তাকে বাধ্য করে সিদ্ধান্তটাকে স্থগিত রাখতে । মৃত্যুর পরের নয়রাত বাড়ী উপচে পড়া ভীড়ের মধ্যে এক মূহুর্তের জন্যও সে মাউরিসিও ব্যাবলিনিয়ার কাছ ছাড়া হয়নি, এরপর আসে লম্বা শোকপর্ব আর বাধ্যতামূলক ঘরে আবদ্ধ থাকার কাল, আর কিছু সময়ের জন্য বিছিন্ন হয়ে পড়ে ওরা। দিনগুলো ছিলো এতই অন্তরজ্বালাপূর্ণ, এতই অদম্য উৎকন্ঠাপূর্ণ, এতই অবদমিত কামনাপূর্ণ যে প্রথম সন্ধায়ই মেমে বের হতে পারে, সরাসরি গিয়ে উঠে পিলার তেরনেরার বাড়ী। মাউরিসিও ব্যবলিনিয়ার কাছে নিজেকে অর্পন করে প্রতিরোধবিহীন, লজ্জাহীন, কোন আনুষ্ঠানিকতা ছাড়া, এমন এক সহজাত বহমানতা ও সজ্ঞা দিয়ে যে তার চেয়ে বেশি সন্দেহ প্রবন লোক হলে মেমের পূর্ব অভিজ্ঞতা আছে বলে মনে করে সহজেই তাকে ভুল বুঝতে পারতো। তিন মাসের বেশি সময় ধরে ওদের মিলন ঘটে সপ্তাহে দুইদিন করে, আউরেলিয়ানো সেগুন্দোর অকপট যোগসাজসের দ্বারা নিরাপত্তা পেয়ে, যে নাকি মায়ের কড়াকড়ি থেকে রেহাই দেবার জন্য মেয়ের যে কোন অজুহাতগুলোকে কোন খারাপ ধারণা না নিয়েই বিশ্বাস করতো।